ไทย – สหรัฐฯ พร้อมเดินหน้ากระชับความสัมพันธ์และความร่วมมือ ทั้งในระดับทวิภาคีและภูมิภาค
ไทย – สหรัฐฯ พร้อมเดินหน้ากระชับความสัมพันธ์และความร่วมมือ ทั้งในระดับทวิภาคีและภูมิภาค          นายไมก์ ปอมเปโอ (Mr. Mike Pompeo) รัฐมนตรีว่าการกระทรวงการต่างประเทศสหรัฐอเมริกา เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเดินทางเยือนไทยอย่างเป็นทางการ เพื่อเข้าร่วมการประชุมรัฐมนตรีต่างประเทศอาเซียนกับประเทศคู่เจรจา ณ ห้องสีงาช้าง ตึกไทยคู่ฟ้า ทำเนียบรัฐบาล       นายกรัฐมนตรี ขอบคุณสำหรับแถลงการณ์ต่อการจัดตั้งรัฐบาล และการรับรองต่อรัฐสภาสหรัฐฯ ว่าไทยได้กลับคืนสู่ประชาธิปไตยภายหลังการเลือกตั้ง ซึ่งทำให้ทั้งสองฝ่ายสามารถดำเนินความสัมพันธ์ระหว่างกันได้อย่างเต็มรูปแบบ ตลอดจนเน้นย้ำว่าไทยพร้อมเดินหน้าร่วมมือกับสหรัฐฯ ทั้งในระดับทวิภาคีและภูมิภาค โอกาสนี้ นายกรัฐมนตรี กล่าวเชิญประธานาธิบดีโดนัลด์ ทรัมป์ เดินทางเยือนไทยอย่างเป็นทางการ เพื่อเข้าร่วมการประชุมASEAN-US Summit และ East Asia Summit ที่ไทยในปลายปีนี้ ซึ่งสะท้อนให้เห็นถึงความสำคัญที่สหรัฐฯ ให้กับภูมิภาคตามยุทธศาสตร์อินโด-แปซิฟิก และยังเป็นโอกาสอันดีที่จะได้แสดงวิสัยทัศน์ และตอกย้ำบทบาทนำอย่างสร้างสรรค์ต่อภูมิภาคนี้ รวมทั้งเป็นการเสริมสร้างพลวัตให้กับความสัมพันธ์ไทยสหรัฐฯ        สหรัฐ ชื่นชมที่ไทย ซึ่งถือเป็นมิตรประเทศเก่าแก่ ที่ให้ความสำคัญกับความสัมพันธ์ทวิภาคี โดยเฉพาะด้านด้านความมั่นคงและเศรษฐกิจ และสนับสนุนบทบาทอย่างสร้างสรรค์ของสหรัฐฯ ผ่านกรอบความร่วมมือภูมิภาคอินโดแปซิฟิก ทั้งสองฝ่ายเห็นพ้องที่จะพัฒนาความร่วมมือระหว่างกัน โดยเฉพาะทางด้านความมั่นคงและการทหาร เพื่อช่วยเสริมสร้างศักยภาพและพัฒนากองทัพ ส่วนด้านเศรษฐกิจ ทั้งสองเห็นพ้องร่วมกันสนับสนุนการลงทุนในภาคเอกชนระหว่างกัน       ด้านความร่วมมือพหุภาคี ไทย ในฐานะประธานอาเซียน ยินดีและสนับสนุนบทบาทอย่างสร้างสรรค์ของสหรัฐฯ ในภูมิภาค นอกจากนี้ ทั้งสองฝ่ายยังยินดีที่ความร่วมมือในประเด็นทะเลจีนใต้มีความคืบหน้า การเจรจาจัดทำประมวลการปฏิบัติในทะเลจีนใต้ (Code of Conduct in the South China Sea : COC) มีผลสำเร็จ